Diari Oficial de la Generalitat Valenciana


Sumari del DOGV 7983, del 20-02-2017 (2017/1159)

RESOLUCIÓ de 10 de febrer de 2017, del director general de Relacions amb les Corts, per la qual es disposa la publicació del protocol general en matèria de turisme entre la Generalitat, a través de l'Agència Valenciana del Turisme, i el Govern d'Aragó, a través del Departament de Vertebració del Territori, Mobilitat i Habitatge.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7983

Data del DOGV
:   20-02-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/1159


Data del document
:   10-02-2017

Organisme emissor
:   Presidència de la Generalitat

Tipus de document
:   Resolució

RESOLUCIÓ de 10 de febrer de 2017, del director general de Relacions amb les Corts, per la qual es disposa la publicació del protocol general en matèria de turisme entre la Generalitat, a través de l'Agència Valenciana del Turisme, i el Govern d'Aragó, a través del Departament de Vertebració del Territori, Mobilitat i Habitatge. [2017/1159]  
La Generalitat, a través de l'Agència Valenciana del Turisme, i el Govern d'Aragó, a través del Departament de Vertebració del Territori, Mobilitat i Habitatge, han subscrit, prèvia tramitació reglamentària, el dia 18 de gener de 2017, el protocol general en matèria de turisme.  
  
En compliment del que estableix l'article 20 del Decret 176/2014, de 10 d'octubre, del Consell, procedeix la publicació en el Diari Oficial de la Generalitat Valenciana del protocol esmentat, que ha quedat inscrit en el Registre de Convenis de la Generalitat amb data 9 de febrer de 2017 i amb el número 114/2017 i que figura com a annex d'aquesta resolució.  
  
València, 10 de febrer de 2017.- El director general de Relacions amb les Corts: Antonio Torres Salvador.  
  
  
PROTOCOL GENERAL DE COL·LABORACIÓ EN MATÈRIA DE TURISME ENTRE L'ADMINISTRACIÓ DE LA GENERALITAT VALENCIANA, A TRAVÉS DE LA SECRETARIA AUTONÒMICA DE L'AGÈNCIA VALENCIANA DEL TURISME, I L'ADMINISTRACIÓ DEL GOVERN D'ARAGÓ, A TRAVÉS DEL DEPARTAMENT DE VERTEBRACIÓ DEL TERRITORI, MOBILITAT I VIVENDA  
  
Madrid, 18 de gener de 2017  
  
Reunits  
D'una banda, José Luis Soro Domingo, conseller de Vertebració del Territori, Mobilitat i Habitatge, en virtut del que disposa el Decret de nomenament de 5 de juliol de 2015, de la Presidència del Govern d'Aragó, en relació amb l'article 2 del Decret 14/2016, pel qual s'aprova l'estructura orgànica bàsica del Departament de Vertebració del Territori, Mobilitat i Habitatge, que actua en nom i representació de l'Administració de la Comunitat Autònoma d'Aragó, segons l'Acord del Govern d'Aragó de data 18 de gener de 2017, pel qual s'aprova el text del protocol i es faculta el conseller de Vertebració del Territori, Mobilitat i Habitatge per a la firma del protocol.  
  
D'altra banda, Francesc Colomer Sánchez, secretari autonòmic i president de l'Agència Valenciana del Turisme, en virtut del que disposen l'article 3 del Decret 102/2015, d'1 de juliol, del Consell, pel qual cessen i es nomena les persones titulars de secretaries autonòmiques de la Generalitat (DOCV 7564, 06.07.2015); l'article 5 del Decret 103/2015, de 7 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat (DOCV 7566, 08.07.2015), i l'article 26 del Decret 151/2015, de 18 de setembre, del Consell, pel qual s'aprova el Reglament orgànic i funcional de la Presidència de la Generalitat (DOCV 7620, 22.09.2015), que intervé en aquest acte en nom i representació de la Generalitat Valenciana, segons l'Acord del Consell de data 13 de gener de 2017, pel qual s'autoritza la subscripció d'aquest protocol i es faculta el secretari autonòmic de l'Agència Valenciana del Turisme.  
  
Actuant tots segons els seus respectius càrrecs i en l'exercici de les facultats que a cada un li han atorgat, amb plena capacitat per a formalitzar aquest protocol, per a enfortir les relacions i la cooperació en matèria de turisme entre el Govern d'Aragó i el Govern de la Generalitat de la Comunitat Valenciana, i promoure l'intercanvi d'informació,  
  
  
EXPOSEN  
  
Primer. Els governs d'Aragó i de la Comunitat Valenciana consideren necessari establir uns vincles de col·laboració més amplis que els permeten compartir les experiències i les polítiques d'impuls, ordenació i promoció del sector turístic, i consolidar de manera conjunta un model de turisme competitiu, responsable, sostenible i inclusiu en els seus respectius territoris.  
  
Segon. L'àmplia experiència i el pes econòmic i social que el turisme té en ambdós territoris constitueixen un bagatge important que ha de permetre aconseguir els reptes i les necessitats que el futur planteja al sector, i s'ha de destacar, així mateix, que ambdós territoris disposen de productes turístics que poden ser percebuts per la demanda turística com a complementaris.  
  
Tercer. Les administracions turístiques d'ambdues destinacions treballen per a generar experiències turístiques que permeten un desenvolupament més equilibrat del territori que faça valer productes turístics transversals que permeten mostrar i promocionar els recursos turístics d'ambdós territoris i afavorir la creació de productes més experiencials, d'acord amb allò que els mercats i el nou consum turístic requereixen.  
  
  
Quart. Consideren que hi ha una oportunitat especial per a desenvolupar, sota aquesta visió compartida, un intercanvi d'informació i experiència que permeta treballar en la creació de productes turístics transfronterers, amb implicació dels recursos turístics i empreses dels dos territoris, i possibilitar un intercanvi reeixit per a les dues comunitats.  
  
En virtut del que s'ha exposat, les parts, com que es reconeixen mútuament la capacitat i la legitimitat necessàries, acorden la firma d'aquest protocol que es regirà per les següents  
  
CLÀUSULES  
  
Primera. Objecte del protocol  
L'objecte d'aquest protocol és establir les bases de col·laboració entre les parts firmants per a fomentar i promoure accions conjuntes en l'àmbit de turisme que impulsen la creació de producte transfronterer conjunt de manera preferent, i per a potenciar els intercanvis d'experiències, informació i desenvolupament d'estratègies turístiques d'interés per a les dues parts.  
  
Segona. Compromisos de les parts  
Les parts es comprometen a:  
- Establir línies de col·laboració entre els governs de la Comunitat Valenciana i Aragó que faciliten compartir experiències i polítiques d'impuls, ordenació i promoció del sector turístic, i consoliden un model de turisme responsable, sostenible, inclusiu i competitiu en ambdós territoris.  
- Intercanviar coneixement en aspectes relatius a la gestió turística amb l'objectiu de poder escometre amb garanties d'èxit els reptes a què s'enfrontarà el sector turístic en els pròxims anys, fruit de la globalització, dels avanços tecnològics i de la modificació progressiva dels patrons de consum turístic.  
- Cooperar en el desenvolupament d'experiències turístiques basades en la valoració del territori i els seus recursos, així com la configuració de productes turístics orientats a afavorir el desenvolupament turístic sostenible en els seus respectius territoris.  
- Dissenyar i executar actuacions conjuntes de promoció creuada dirigides a difondre l'oferta turística d'ambdós territoris que resulte complementària (turisme de sol i platja, turisme de neu, ...), així com la captació de segments de demanda d'interés mutu que afavorisquen la desestacionalització de l'activitat turística.  
- Posar en marxa conjuntament noves fórmules de promoció més eficients i acords amb les noves tendències dels mercats i pautes de consum turístic, fent incidència especialment en aquelles que responguen a motivacions de viatge relacionades amb la gastronomia i el patrimoni històric, cultural i natural.  
- Enfortir l'intercanvi mutu d'informacions turístiques i realitzar l'enllaç i compartir informació de llocs webs oficials de turisme. Així mateix, treballaran en el vincle a través de les xarxes socials i desenvolupant accions de promoció creuades. Tot això, de conformitat amb el que estableix la Llei orgànica 15/1999, de 13 de desembre, de protecció de dades de caràcter personal.  
- Abordar accions conjuntes de millora de la imatge d'ambdós territoris i dels productes que es desenvolupen en els seus distints espais turístics, especialment aquells vinculats a àrees d'interior i amb gran potencial turístic, per mitjà d'inversions en infraestructures turístiques, accions conjuntes de senyalització, de planificació turística o de foment de la internacionalització de l'activitat, comptant per a tot això amb la participació dels agents turístics d'ambdós territoris.  
- Impulsar el desenvolupament de rutes turístiques d'interés mutu (Ruta del Sant Grial, dels Càtars, de les Oliveres Mil·lenàries, del Camí del Cid, etc.), així com la configuració d'itineraris turístic d'interés comú per la seua vinculació a recursos naturals o culturals existents en zones limítrofes entre ambdós territoris (entorn de Penyagolosa, Maestrat aragonés?).  
- Fomentar la participació conjunta en activitats dirigides a la qualificació dels recursos humans del sector turístic, així com l'impuls de la I+D+r, promovent per a això especialment la participació dels agents turístics dels territoris limítrofs en les activitats que es desenvolupen en el futur Centre de Turisme i Innovació de l'interior de la Comunitat Valenciana de Morella.  
  
Tercera. Comissió de seguiment i control  
Per a un millor desenvolupament de les actuacions previstes en el protocol, les parts firmants crearan una comissió de seguiment i control, constituïda per tres representants per cada part que seran designats per l'òrgan que hi tinga la competència, i un d'ells haurà de tenir, per cada part firmant, rang com a mínim de director general.  
Aquesta comissió serà presidida per cada un dels directors generals de manera rotatòria, amb mandats d'un any natural. El primer any de vigència del protocol serà presidida per la persona que ocupe la Direcció General de Turisme de la Generalitat.  
La comissió nomenarà un secretari d'entre els seus membres.  
La comissió de Seguiment es reunirà almenys dues vegades l'any i totes les vegades que considere necessari a petició d'una de les parts, i podrà actuar bé per mitjà de reunions presencials i alçar les actes corresponents, o pels mitjans telemàtics i/o electrònics oportuns.  
Les reunions es realitzaran de manera rotatòria a les ciutats de València i Saragossa. Els membres de la comissió de seguiment podran demanar la presència d'experts en les matèries a tractar que requerisquen coneixements tècnics específics, que participaran amb veu, però sense vot.  
Les còpies de les actes, acords o informes que, si és el cas, emeta la comissió de seguiment en el desenvolupament i execució de les funcions que tinga assignades, es remetran als òrgans directius de les parts firmants del protocol (per part de l'Administració de la Generalitat, a la persona titular de la Direcció General de Turisme).  
Els funcions de la comissió de seguiment i control seran les de supervisar l'execució del protocol, així com adoptar les decisions i dictar les instruccions necessàries a fi d'assegurar la correcta realització de les activitats convingudes; resoldre, en primera instància, les controvèrsies d'interpretació i compliment que puguen plantejar-se respecte dels protocols subscrits; informar les parts dels retards i les incidències que es puguen presentar durant l'execució del protocol, així com, si és el cas, proposar les actualitzacions o modificacions corresponents en les anualitats derivades del retard, i impulsar la realització d'activitats conjuntes d'intercanvi d'experiències.  
  
Al si de la comissió, es podran constituir grups de treball específics, si així es considera convenient.  
  
Quarta. Avaluació econòmica. Finançament  
L'aplicació i l'execució d'aquest protocol, incloent-hi a aquest efecte tots els actes jurídics que pogueren dictar-se en execució i desenvolupament d'aquest, no podran implicar obligacions econòmiques per a cap de les dues parts, i, en tot cas, s'hauran d'atendre amb els seus mitjans personals i materials.  
  
Cinquena. Publicitat i transparència  
La col·laboració prestada per les parts firmants d'aquest protocol haurà de constar de manera fàcilment llegible i expressa en qualsevol publicitat, difusió, resultats que es realitzen, en qualsevol mitjà de difusió, durant l'execució d'aquest protocol general de col·laboració.  
En compliment de la Llei 19/2013, de 9 de desembre, de transparència, accés a la informació pública i bon govern; la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana; i de la Llei 8/2015, de 25 de març, de transparència de l'activitat pública i participació ciutadana, i la Llei 1/2011, de 10 de febrer, de convenis, ambdós de la Comunitat Autònoma d'Aragó, les dues parts han de procedir a publicar en el seu corresponent portal de transparència aquest protocol, així com el seu text íntegre. Igualment, el protocol es publicarà en el Boletín Oficial de Aragón, en el Diari Oficial de la Generalitat Valenciana i en els webs institucionals de les entitats firmants, i s'inscriuran en el Registre de Convenis de la Comunitat Autònoma d'Aragó i en el Registre de la Comunitat Valenciana de Convenis de la Generalitat.  
  
  
Sisena. Vigència  
Aquest protocol produirà efectes des del moment de la firma i s'estendrà fins al 31 de desembre de 2020. Podrà ser prorrogat per acord exprés de les parts firmants, la dita pròrroga tindrà una duració màxima de fins a quatre anys, i haurà de formalitzar-se abans de la data de venciment.  
  
Setena. Modificació  
Aquest protocol podrà ser modificat de mutu acord de les parts, per mitjà de la subscripció de l'oportú acord de modificació, sempre que es formalitze abans de la finalització del termini de duració del protocol.  
  
  
Huitena. Extinció  
Aquest protocol s'extingirà una vegada finalitzat el termini de vigència. També podrà produir-se la resolució del protocol o la dels convenis específics que hagueren sigut subscrits per qualsevol de les causes següents:  
- L'incompliment del protocol i o/dels convenis específics.  
- La impossibilitat sobrevinguda de la seua realització.  
- El mutu acord entre les parts o la decisió motivada d'una de les parts, que haurà de comunicar-se per escrit a l'altra part, almenys amb 10 dies d'antelació respecte de la data prevista de resolució. Aquesta resolució no afectarà la finalització de les activitats que estigueren en curs.  
  
Novena. Règim jurídic  
El present protocol és de caràcter administratiu i està exclòs de l'àmbit d'aplicació del text refós de la Llei de contractes del sector públic, aprovat pel Reial decret legislatiu 3/2011, de 14 de novembre, segons el que disposa l'article 4.1 lletra d. D'acord amb l'article mencionat, es regirà per les seues clàusules. No obstant això, a falta de normes específiques, s'aplicaran els principis de la dita llei per a resoldre els dubtes i les llacunes que pogueren plantejar-se durant el seu desplegament i la seua execució.  
  
Desena. Jurisdicció aplicable  
Les qüestions litigioses que puguen sorgir respecte de la interpretació i el compliment d'aquest protocol i que no hagen pogut ser resoltes per la Comissió de Seguiment, se sotmetran als òrgans jurisdiccionals competents en matèria contenciosa administrativa, de conformitat amb la Llei 29/1998, de 13 de juliol, reguladora de la jurisdicció contenciosa administrativa.  
Com a prova de conformitat, es firma, en doble exemplar, al lloc i en la data indicats.  
  
El conseller de Vertebració del Territori, Mobilitat i Habitatge del Govern d'Aragó  
José Luis Soro Domingo  
  
El secretari autonòmic de l'Agència Valenciana del Turisme de la Generalitat de la Comunitat Valenciana  
Francesc Colomer Sánchez